

 LĒMUMS

Ādažos, Ādažu novadā

2025. gada 30. janvārī **Nr.** **25**

**Par grozījumiem Ādažu novada pašvaldības domes 2023. gada 25. janvāra lēmumā Nr. 38 “Par SIA “Garkalnes ūdens” reorganizāciju”**

Ar Ādažu novada pašvaldības domes 2023. gada 25. janvāra lēmumu Nr.38 “Par SIA “Garkalnes ūdens” reorganizāciju” (turpmāk – Lēmums), pašvaldība konceptuāli atbalstīja Sabiedrības ar ierobežotu atbildību "Garkalnes ūdens", vienotais reģistrācijas Nr. 40103217948 (turpmāk – SIA “Garkalnes ūdens”) reorganizāciju, to sašķeļot un nodalītās daļas pievienojot Ādažu novada pašvaldības kapitālsabiedrībai SIA “Ādažu ūdens”.

Publiskas personas kapitāla daļu un kapitālsabiedrību pārvaldības likuma (turpmāk – Pārvaldības likums) 128. panta pirmā daļa noteic, ka publiskas personas augstākā lēmējinstitūcija pieņem lēmumu par publiskas personas kapitālsabiedrības sadalīšanas uzsākšanu, savukārt otrā daļa noteic, ka šā panta pirmajā daļā minētajā lēmumā nosaka iegūstošās sabiedrības kapitāla daļu turētāju.

Atbilstoši Pārvaldības likuma 130. pantā un 131. panta pirmajā daļā noteiktajam, pieņemot lēmumu par reorganizācijas uzsākšanu (šā likuma 127. un 128. pants), publiskas personas augstākā lēmējinstitūcija var paredzēt reorganizācijas nosacījumus, un publiskas personas kapitālsabiedrības, izstrādājot reorganizācijas līgumu, ievēro publiskas personas augstākās lēmējinstitūcijas lēmumā paredzētos nosacījumus. Reorganizācijas līguma projektu saskaņo dalībnieku sapulce.

Pašvaldību likuma (turpmāk – Likums) 10. panta pirmās daļas 9. punkts nosaka, ka dome ir tiesīga izlemt ikvienu pašvaldības kompetences jautājumu, un tikai domes kompetencē ir likumā noteiktajā kārtībā izveidot, reorganizēt un likvidēt pašvaldības kapitālsabiedrības un nodibinājumus, kā arī lemt par dalību kapitālsabiedrībās, biedrībās un nodibinājumos. Atbilstoši Likuma 73. panta pirmajai daļai pašvaldības manta izmantojama pašvaldības administratīvās teritorijas iedzīvotāju interesēs atbilstoši pašvaldības kompetencei, gan nododot to publiskā lietošanā, gan veidojot iestādes, gan dibinot kapitālsabiedrības vai iegūstot dalību kapitālsabiedrībās.

Lai nodrošinātu SIA “Garkalnes ūdens” reorganizāciju un Ādažu novada pašvaldības mantas izmantošanu Ādažu novada pašvaldības administratīvās teritorijas iedzīvotāju interesēs, Lēmumā nosakāmi būtiskie reorganizācijas nosacījumi, kas jāievēro kapitālsabiedrībām, izstrādājot reorganizācijas līgumu.

Pamatojoties uz Pašvaldību likuma 10. panta pirmās daļas 9. punktu, 73. panta pirmo daļu, Publiskas personas kapitāla daļu un kapitālsabiedrību pārvaldības likuma 128. panta pirmo un otro daļu, 130. pantu, 131. panta pirmo daļu, Komerclikuma 336. panta pirmo, otro, ceturto un sesto daļu, kā arī Finanšu komitejas 22.01.2025. atzinumu, Ādažu novada pašvaldības dome

**NOLEMJ:**

1. Veikt šādus grozījumus Ādažu novada pašvaldības domes 2023. gada 25. janvāra lēmumā Nr. 38 “Par SIA “Garkalnes ūdens” reorganizāciju”:
	1. izteikt nolēmuma daļas 1. punktu šādā redakcijā:

“1. Uzsākt SIA "Garkalnes ūdens", vienotais reģistrācijas Nr. 40103217948, (turpmāk - Sadalāmā sabiedrība) reorganizāciju, to sadalot sašķelšanas ceļā, t.sk.,:

1.1. Sadalāmās sabiedrības mantu, finanses, tiesības un saistības, kas nepieciešami ūdenssaimniecības pakalpojumu sniegšanai Ropažu novada Garkalnes pagasta Priedkalnē, Bukultos un Baltezerā, nodot Ropažu novada pašvaldības SIA “Garkalnes inženiertīkli”, vienotais reģistrācijas Nr. 40103280684 (turpmāk – Iegūstošā sabiedrība 1);

1.2. Sadalāmās sabiedrības mantu, finanses, tiesības un saistības, kas nepieciešami ūdenssaimniecības pakalpojumu sniegšanai Ādažu novada Ādažu pagasta Baltezerā un Alderos, nodot Ādažu novada pašvaldības SIA “Ādažu ūdens”, vienotais reģistrācijas Nr. 40003929148 (turpmāk – Iegūstošā sabiedrība 2).”

* 1. papildināt nolēmuma daļu ar jaunu 1.1 punktu:

“1.1 Noteikt šādus reorganizācijas nosacījumus:

1.1 1. Sadalāmās sabiedrības pievienošana Iegūstošajām sabiedrībām notiek, nododot visu Sadalāmās sabiedrības mantu, finanses, tiesības un saistības, atļaujas un citus resursus Iegūstošajām sabiedrībām atbilstoši šī lēmuma 1. punktā norādītajam sadalījumam, un pēc reorganizācijas Sadalāmā sabiedrība beidz pastāvēt bez likvidācijas procesa;

1.1 2. Iegūstošās sabiedrības 2 pamatkapitāls tiks palielināts, ieguldot tajā mantisko ieguldījumu – Sadalāmās sabiedrības mantu, kas nepieciešama ūdenssaimniecības pakalpojumu sniegšanai Ādažu novada Ādažu pagasta Baltezerā un Alderos, par summu, kas nosakāma atbilstoši Publiskas personas kapitāla daļu un kapitālsabiedrību pārvaldības likuma 132. panta otrajai daļai un Komerclikuma 154. pantam, bez jaunu dalībnieku uzņemšanas, pretī saņemot attiecīgu jaunu daļu skaitu;

1.1 3. visas Iegūstošās sabiedrības 2 kapitāla daļas pēc reorganizācijas spēkā stāšanās piederēs Ādažu novada pašvaldībai;

1.1 5. Sadalāmās sabiedrības pārvaldes institūcijas (dalībnieku sapulce un valde) savu darbību izbeidz ar reorganizācijas spēkā stāšanās dienu.”

* 1. papildināt nolēmuma daļu ar jaunu 1.2 punktu:

“1.2 Uzdot Sadalāmās sabiedrības un Iegūstošās sabiedrības 2 valdēm sagatavot reorganizācijas līguma projektu, ievērojot Publiskas personas kapitāla daļu un kapitālsabiedrību pārvaldības likuma noteikumus, Komerclikumu un šo lēmumu.”

* 1. papildināt nolēmuma daļu ar jaunu 1.3 punktu:

“1.3 Uzdot Sadalāmās sabiedrības valdei veikt Komercreģistra mantiskā ieguldījuma vērtētāju sarakstā iekļauta eksperta piesaisti Sadalāmās sabiedrības mantas pietiekamības novērtēšanai, lai noteiktu mantas pietiekamību Iegūstošās sabiedrības 2 pamatkapitāla palielināšanai.”

* 1. izteikt nolēmuma daļas 2. punktu šādā redakcijā:

“2. Piekrist, ka 1., 1.1, 1.2 un 1.3 punktā noteiktā reorganizācijas procesa administrēšana tiek veikta ārpakalpojuma veidā, kā arī ar to saistīto izmaksu apmaksai no pašvaldību līdzekļiem proporcionāli Sadalāmās sabiedrības īpašnieku kapitāldaļām.”

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU